Ringsaker prosti

Ringsaker prosti ble opprettet i 2007 som det 11. prostiet i Hamar bispedømme. I 2013 ble Solør prosti slått sammen med Vinger og Odal prosti. Fra 2013 er det 10 prostier i Hamar bispedømme. Ringsaker prosti omfatter alle seks kirkesogn med 10 kirker i Ringsaker kommune som pr. 31. desember 2012 har vel 33.400 innbyggere. Sognene er fra nord til sør Brøttum, Åsmarka, Ringsaker, Nes, Veldre/Brumunddal og Furnes. Prostesetet er lagt til Moelv, og den sentrale kirken i prostiet er middelalderkirken Ringsaker kirke. Prosten er samlokalisert med Ringsaker kirkelige fellesråd i Moelv kirkesenter.. Prostiets geistlige stillingsressurser er foruten prosten seks sogneprester, én kapellan og én prostiprest. Dessuten har prosten en saksbehandler i 40 % stilling til sin rådighet.

Fra 1. januar 2025 er Ringsaker prosti slått sammen med Hamar domprosti, med prostesete i Hamar. Ringsaker kirkelige fellesråd fortsetter å eksistere som tidligere.

 Historikk 
I katolsk kirkemiddelalder var sognepresten i Ringsaker ex officio også kannik ved Hamardomen og følgelig  medlem av Hamar domkapittel som var biskopens råd. Ved reformasjonen  ble Hamar bispedømme i 1537 underlagt Oslo bispedømme, og først i 1864 ble Hamar bispedømme gjenopprettet. Prestegjeldene i nåværende Ringsaker kommune var med unntak av Furnes underlagt Hedemarken prosti fram til 1. januar 1972 da prostiet ble nedlagt og prestegjeldene innlemmet i Hamar domprosti. Sogneprestene i Ringsaker og  Stange var vekselvis proster, og prostevalget bygde i utstrakt grad på ansiennitet.

Den 1. september 2007 ble Ringsaker prosti opprettet og skulle bestå av samtlige kirkesogn i Ringsaker kommune. Prosten fikk sete i Ringsaker sogn.

 Menigheter i Ringsaker prosti 
 Brumunddal/Veldre (Brumunddal kirke og Veldre kirke)
 Brøttum (Brøttum kirke og Mesnali kirke; også Sjusjøen fjellkirke betjenes av prester herfra)
 Furnes (Furnes kirke)
 Nes (Nes kirke, Stavsjø kirke og Helgøya kirke)
 Ringsaker (Ringsaker kirke samt Moelv kirkesenter)
 Åsmarka (Åsmarka kirke)

 Proster 
Prost er Gerd Th. Christensen, som ble utnevnt i kirkelig statsråd 15. mai 2008 og innsatt i embetet av biskop Solveig Fiske i Ringsaker kirke samme år. Gikk av med pensjon i 2024. 

 Referanser 

 Eksterne lenker 
 Om Ringsaker prosti hos Hamar bispedømmeråd

Kategori:Prostier i Hamar bispedømme
Kategori:Religion i Innlandet
Kategori:Etableringer i 2007
Kategori:Ringsaker